РЕЗИЛ ВЪВ "В" ГРУПА! ДУНАВ БИЕ СЛЕД 13 МИНУТЕН МАЧ - НДТ, Добрич, България
2019-04-25 @ 23:10 EEST
2015-06-02 @ 19:11 EEST
„Дунав“ победи „Септември“ (Тервел) в мач от 30-ия кръг на първенството в Североизточната „В“ група. Двубоят се игра не повече от 13 минути на Градския стадион в Русе, съобщава Футбол24. Гостите пристигнаха с точно 8 футболисти. Още в 78-та секунда русенският състав откри. Андреас Васев вкара, след като бе намерен непокрит фронтално срещу противниковия страж. Веднага след това Красимир Господинов напусна игра с контузия.
На няколко пъти доктор Свилен Лазаров се наложи да преглежда и състоянието на вратаря на „Септември“ Стефан Стефанов, който също се оплакваше от болки в единия крак. Междувременно в 11-та минута Светослав Читаков удвои за 2:0 с точен изстрел в горния ляв ъгъл от 15-ина метра. Не повече от две минути след това Стефанов окончателно се отказа и събу бутонките. Така главният рефер Веселин Гацев бе принуден да свири край на мача.
На дунавци им предстои гостуване на „Суворово“ в отложен мач от 29-ия кръг на първенството на 27 май, сряда, от 17 ч. Той трябваше да се играе на 20 май, сряда, но тогава „драконите“ изнесоха футболна лекция на тима на „Димитровград“ на стадион „Христо Ботев“ в Габрово в 1/2-финалите от турнира за Купата на Аматьорската футболна лига.
ФК „Дунав“ Русе: Радосвет Христов, Николай Парнаров, Мартин Димов, Диян Димов, Атанас Атанасов (10 мин. - Мартин Иванов), Светослав Читаков, Ивайло Раденцов (6 мин. - Любослав Булгурджиев), Андреас Васев, Николай Колев, Георги Чакъров (8 мин. - Йордан Димитров), Мирослав Будинов.
ФК „Септември“ Тервел: Стефан Стефанов, Галин Василев, Мехмед Беидов, Вълко Маринов, Пламен Панайотов, Никита Стелиянов, Шабан Ахмед, Красимир Господинов.
РЕЗИЛ ВЪВ "В" ГРУПА! ДУНАВ БИЕ СЛЕД 13 МИНУТЕН МАЧ | 0 брой коментари | Регистрация